Universis presentes litteras inspecturis G. decanus, totumque capitulum ecclesie Senon., in Domino salutem. Notum facimus quod cum reverendus pater et dominus H. divina providentia Senon. archiepiscopus, ad utilitatem, commodum et honorem archiepiscopatus et ecclesie Senon., consideratione provida respiciens et intendens ad usum perpetuum ecclesie Senon. emisset a Gilone, quondam filio Gaufridi de Noolonio, militis quondam domini de Noolon, castrum de Noolon cum omnibus edificiis, appendentibus, portis, pontibus et rebus aliis existentibus infra fossata, assensu religiosorum virorum abbatis et conventus Sancti-Johannis Senonensis, qui dicti castri et locorum circum adjacentium erant domini feodales, et requisito pariter et obtento; et ut idem dominus posset acquirere in ipsorum feodo circumquaque de possessionibus prefati Gilonis, ad opus tamen ecclesie prelibate, eidem domino ab eisdem religiosis concesso, idem dominus, postmodum consideratis iterum utilitatibus et commoditatibus archiepiscopatus et ecclesie Senon. diligentius et perpensis, de voluntate et assensu et quantum ad hoc preconcessis, permutavit cum dicto Gilone quinquaginta sex arpenta et dimidium ad arpentum regis, tam pratorum, virgultorum, quam terre arabilis, que idem Gilo in locis vicinis tenebat et possidebat tempore quo tenebat castrum predictum; videlicet, virgultum quod dicitur supra fontem clausum ante portam; terram que dicitur inter fontem et sabulariam, prout mete comportant; terram que dicitur terra de Groseliers et de Noeles; prata et noam de subtus Noolon; ortum eisdem pratum contiguum et noam sub eodem orto ac granchiam pertinentem ad archiepiscopatum Senon. sitam apud Granchetes, quam olim bone memorie P. archiepiscopus Senon. contulerat ad vitam suam P. archidiacono Vastinensi, et ad sexaginta decem arpenta ad eandem mensuram, tam pratorum quam terre arabiles eidem granchie contigua, versus stratam que ducit de Senonis ad Pontes; item terram que dicitur campus de Quatre-Omnes, et peciam terre juxta stratam que ducit de Senonis ad Pruvinensem, subtus vineas de Cuisiaco que ad dictum archiepiscopatum pertinebant; ita quod idem dominus et successores sui dictas res sibi ab eodem Gilone taliter permutat, et idem Gilo et heredes, sive successores sui, dictam granchiam, cum aliis rebus predictis, in feodum et homagium ligium ab eodem domino archiepiscopo tenebunt de cetero, et imperpetuum possidebunt. Actum est etiam quod res predicte transeunt cum onere sua et libertate sua, videlicet quod terre permutate dicto Giloni ab omni decima et terragio remanent libere penitus et immunes; terre, vero, que remanent domino archiepiscopo, ex causa permutationis predicte, tenentur ad decimam et in statu isto tenentur quilibet res predictas alteri garantire. Nos autem prefatam permutationem archiepiscopatu et ecclesie Senon. utilem cognoscentes, eam volumus, approbamus et in omnibus acceptamus, ac bona fide promittimus nos, permutationem hujusmodi decetero servaturos et contra imposterum aliquatenus non venturos. In cujus rei testimonium, presentibus litteris sigillum nostrum duximus apponendum, Actum, in capitulo nostro, anno Domini millesimo ducentesimo quinquagesimo-septimo, die sabbati post Inventionem Sancti-Stephani, mense augusto.